Fjárfesting fyrir nærri fimm milljarða á Bifröst Háskólastjórn Viðskiptaháskólans á Bifröst hefur kynnt tillögur að breytingum í starfi skólans . Þær fela meðal annars í sér fjárfestingu fyrir nærri fimm milljarða króna . Meðal breytinganna er bygging grunnskóla á staðnum sem verði einkavæddur . Þá eru hugmyndir uppi um útrás skólans . Kostnaður sveitarfélagsins er áætlaður 1,4 milljarðar króna . Þessi kostnaðarsama uppbygging kom ekki til tals fyrir sveitarstjórnarkosningarnar í vor og á þessa miklu uppbyggingu er ekki minnst í málefnasamningi flokkanna sem fara með meirihluta í sveitarfélaginu . Eins og fram kom í Skessuhorni nýlega kynnti háskólastjórn Viðskiptaháskólans á Bifröst tillögur að breytingum í starfi skólans á næstu árum . Vegna nokkurra óska þar um birtum við hér á skessuhorn.is í heild sinni viðtal við Runólf Ágústsson , rektor og Pál S Brynjarsson , bæjarstjóra í Borgarbyggð sem var í prentútgáfu Skessuhorns í liðinni viku : Helstu markmið með breytingunum eru að auka sérstöðu skólans , auka tekjur hans , bæta nýtingu fjárfestinga og stjórnsýslu , auka gæði í námi og kennslu og auka gæði og vöxt í rannsóknar - og ráðgjafarstarfsemi . Með tillögunum er ætlunin að fjölga nemendum í 1.200 - 1.400 og af þeim verði 900 - 1.000 þeirra búsettir á Bifröst . Á staðnum verði byggt upp staðbundið meistaranám í viðskipta - og félagsvísindadeild auk doktorsnáms í öllum deildum . Þá verði deildir skólans þróaðar frekar þannig að viðskiptadeildin þróist í átt til hágæða viðskiptaháskóla , lagadeildin verði sú öflugasta hér á landi og „ skili lögfræðingum með praktíska þekkingu sem eru gjaldgengir á alþjóðlegan markað , “ eins og segir orðrétt í kynningu skólans . Fjórða stoðin Þá er stefnt að því að skjóta fjórðu stoðinni undir starfsemi skólans í formi kennaraskóla „ sem byggður verði upp í tengslum við uppbyggingu grunnskóla og einkarekins leikskóla í háskólaþorpinu , “ segir í kynningu . Kennaradeildinni er ætlað að sinna kennslu til B.Ed. gráðu bæði fyrir leik - og grunnskólakennara . Reiknað er með að núverandi leik - og grunnskóli verði yfirteknir frá sveitarfélaginu , einkavæddir og reknir sem hluti af kennaraskólanum sem æfingadeildir . Þessari skipulagsbreytingu í rekstrinum er meðal annars ætlað að bæta „ verulega gæði leik - og grunnskóla á svæðinu sem skiptir miklu máli , “ segir í kynningu skólans . Uppbygging húsnæðis Nái tillögurnar fram að ganga kalla þær á verulega uppbyggingu húsnæðis á Bifröst . Meðal annars er gert ráð fyrir byggingu nýs skólahúss sem meðal annars hýsi fjóra ráðstefnu - og fyrirlestrasali sem rúmi um 370 manns auk 10 vinnuherbergja sem hýsi hvert um sig 15 manns . Einnig er gert ráð fyrir 10 skrifstofum fyrir kennara í húsinu . Þá er gert ráð fyrir bygginu upplýsingamiðstöðvar sem hýsi bókasafn , tölvuþjónustu , um þrjátíu kennslustofur og vinnubása fyrir um 100 manns . Þá er reiknað með byggingu fyrir kennaradeildina sem hýsi skrifstofur stjórnenda og kennara auk vinnu - og æfingaaðstöðu fyrir nemendur . Uppbygging samfélagsþjónustu Verði hugmyndir þessar að veruleika með þessari miklu fjölgun nemenda sem búsettir verða á Bifröst kallar það á mikla uppbygginu í samfélaginu á staðnum . Reiknað er með byggingu um 80 fjölskylduíbúða og 170 einstaklingsíbúða . Einnig þarf að huga að uppbyggingu í heilsugæslu , löggæslu , brunavarna , sorphirðu , verslun og þjónustu , kirkju , leikskóla , grunnskóla , fjölnota íþróttahúss , íþróttavallar , sundlaugar og öllu öðru er samfélag af þessari stærð krefst . Í þessum nýju hugmyndum felst að í raun verði starfandi fjórir sjálfstæðir skólar á Bifröst sem starfi undir stjórn deildarforseta í ábyrgð rektors . Eins og áður kom fram er reiknað með að fjárfest verði fyrir um ríflega 4,7 milljarða króna á árunum 2006 - 2009 . Hlutur skólans er rúmir 3,3 milljarðar króna og þar af er bygging hótels fyrir um 750 milljónir króna . Þáttur sveitarfélagsins Borgarbyggðar í fjárfestingum er rúmlega 1,4 milljarður króna sem skiptist þannig að til byggingar grunnskóla verði varið 550 milljónum króna , til leikskóla verði varið 210 milljónum króna og bygging íþróttasvæðis kosti um 650 milljónir króna . Í hugmyndum háskólastjórnarinnar segir að á Bifröst verði rekinn lítill , góður og dýr háskóli sem verði sá besti hérlendis á sínum sviðum bæði hvað varðar kennslu , rannsóknir og þjónustu . Þá verði hann einnig samkeppnishæfur við góða einkarekna háskóla erlendis . Þá er einnig nefnt að skoðuð verði kaup á eða stofnsettur háskóli erlendis . Framkvæmdir sem nauðsynlegt er að ráðist verði í eru mjög stórar á íslenskan mælikvarða að ekki sé minnst á borgfirskan mælikvarða . Til að setja framkvæmdirnar í þekkt samhengi má nefna að kostnaðurinn er álíka og helmingur þeirra framkvæmda sem fyrirhugaðar eru vegna byggingar tónlistarhúss í Reykjavík . Hið nýja sameinaða sveitarfélag í Borgarfirði þarf ef af verður að fjárfesta fyrir um 1,4 milljarð króna . Á undanförnum árum hafa sveitarfélögin fjögur sem mynduðu hið nýja sveitarfélag varið um 150 milljónum króna í fjárfestingar á ári . Þarna er því um að ræða nærri 10 ára fjárfestingargetu sem ráðast þarf í á aðeins fjórum árum . Runólfur Ágústsson , rektur Viðskiptaháskólans á Bifröst segir að vinna við þessa nýju stefnumótun hafi hafist á vettvangi háskólaráðs í janúar og eins og áður kom fram voru hugmyndirnar kynntar í lok maí eða nokkrum dögum eftir sveitarstjórnarkosningar . Aðspurður hvort ekki hefði verið eðlilegra að kynna tillögurnar fyrr þannig að frambjóðendum og íbúum hefði gefist kostur á að segja álit sitt á þeim sagði Runólfur að allt hefði sinn tíma og ekki hefði tekist að ljúka þessari stefnumótunarvinnu fyrr . Hann segir að þarna sé um að ræða einstakt tækifæri fyrir sveitarfélagið takist að hrinda þessum hugmyndum í framkvæmd . Ætlunin sé að byggja upp alþjóðlegan háskóla í fremstu röð á Bifröst og í framhaldinu verði Borgarfjörður helsta vaxtarsvæði landsins . Nú séu ákveðnar blikur á lofti í efnahagslífi landsmanna og samdráttur gæti verið framundan en það eigi ekki við um Borgarfjörð nái þessar hugmyndir að verða að veruleika . Einkarekinn grunnskóli Í aðdragana sveitarstjórnarkosninganna í Borgarfirði urðu töluverðar deilur um samning við Hjallastefnuna um rekstur leikskólans á Bifröst . Í stefnumótunni nú er gert ráð fyrir að nýr grunnskóli og leikskólinn verði einkareknir í samstarfi við háskólann . Runólfur segist ekki hafa áhyggjur af því að þessar einkavæðingarhugmyndir mæti mikilli andstöðu því þarna sé rætt um að byggja upp bestu skóla á öllum sviðum . Nú þegar er kennaranám við tvo háskóla á Íslandi . Aðspurður hvort nauðsynlegt sé að bjóða fram þriðja háskólann í kennaranámi bendir Runólfur á að kennaranám á Íslandi sé einsleitt og því breytingar nauðsynlegar í þeim efnum . Hann segir kannanir sýna að aðeins tveir af hverjum fimm nemum sem ljúka kennaranámi haldi til hefðbundinna kennslustarfa . Stór hluti hinna halda til starfa í einkageiranum þar sem þeir mæti síauknum kröfum atvinnulífsins til endurmenntunar starfsmanna . Þeim þætti þurfi að sinna mun betur en þegar er gert . Góðar viðtökur stjórnmálamanna Runólfur segir hugmyndirnar hafa fengið góðar viðtökur hjá ráðuneyti menntamála , sveitarstjórnarmönnum og hjá fjárfestum . Endanleg ákvörðun um að leggja í uppbygginguna liggi hinsvegar ekki fyrir . Óskað hafi verið eftir svörum frá sveitarstjórn í þessum mánuði því verkið þurfi að vinnast hratt . Aðspurður hvort hægt sé að ætlast til svo skjótra svara frá sveitarstjórn segir hann svo vera . Til séu tvær tegundir stjórnmálamanna . Annars vegar umræðustjórnmálamenn og hins vegar aðgerðastjórnmálamenn . Hann trúi að framkvæmdastjórnmálamenn séu fleiri í Borgarfirði enda séu þessar hugmyndir unnar á hraða atvinnulífsins og því þurfi sveitarstjórnarmenn að vinna á þeim hraða líka . „ Tækifærin blasa við okkur og þessar tillögur opna marga glugga . Þeir eru hins vegar fljótir að lokast klófesti menn ekki tækifærin . “ Ráðgjafafyrirtæki kallað til aðstoðar sveitarstjórn Páll Brynjarsson verðandi sveitarstjóri sameinaðs sveitarfélags í Borgarfirði segir tillögur Bifrestinga til skoðunar og ráðgjafafyrirtækið KPMG hafi verið ráðið til þess að aðstoða sveitarstjórn við stöðumat málsins . Hann segir sveitarstjórnarmenn hafa vitað af stefnumótun háskólans á Bifröst þrátt fyrir að endanlegar tillögur hafi ekki legið fyrir fyrr en að loknum kosningum . Hann segir að verði þessar hugmyndir að veruleika kalli þær á miklar breytingar í samfélaginu . Trúlega leggist starfsemi grunnskólans á Varmalandi af í kjölfarið . Hann segir að í þriggja ára framkvæmdaáætlun hafi sveitarstjórn Borgarbyggðar reiknað með töluverðri uppbyggingu í skólastarfi á Varmalandi þannig að þegar hafi verið gert ráð fyrir töluverðum fjármunum til uppbyggingar skólastarfs . Hann segir stefnt að því að svar sveitarstjórnar liggi fyrir sem allra fyrst en segist þó ekki viss um að það taki jafn skamman tíma og Bifrestingar óska eftir . Þessa dagana fari fram sveitarstjórnarskipti og það hafi óhjákvæmilega seinkun í för með sér . Hann bendir einnig á að nokkur umbrot hafi verið í ríkisstjórn og óttast að það hægi einnig á málum . Hann segir þó stefnt að því að niðurstaða sveitarstjórnar liggi fyrir fljótlega enda hafi sveitarstjónarmenn tekið málinu með opnum huga . „ Þetta er gríðarleg fjárfesting fyrir sveitarfélagið en hér hefur verið mikil uppbygging að undanförnu sem fljótlega mun skila okkur auknum tekjum . Það mun einnig gerast takist að koma þessum hugmyndum í framkvæmd , “ segir Páll að lokum .